**Referat fra møte i Brukerutvalget i NAV Innlandet 7.9.20 – 1030-1230. Videomøte**

**Til stede:**

* Hilde Kristin Holtesmo, KS Innlandet
* Tone Meisdalen, RIO
* Maj C. Stenersen Lund, Rådet for likestilling for funksjonshemmede, Innlandet fylkeskommune
* Petter Larby, FFO
* Anders Nupen Hansen, FFO - SAFO/NHF
* Ragnhild Rossvær, FFO – Norsk Revmatikerforbund (NRF)
* Osman Kawkabishad, Flerkulturelt råd
* Jøran Halvorsen, Mental helse
* Victoria Heimstad, Ungdommens fylkesting (UFT)
* Hege Christin Nilsson, SAFO/NFU Innlandet + ledsager Anita Larsen Paternoster og Astrid Giil Spilling
* Reidun Skjelkvåle Aaboen, FFO - Norges Blindeforbund
* Haakon Wiig, Kreftforeningen (leder brukerutvalget)
* Norun Fjellheim, NAV Kontaktsenter
* Ann-Margreth Jørgensen, NAV Kontroll/NAV Registerforvaltning
* Kristin Brevik, NAV Hjelpemiddelsentral Innlandet
* Tor Magne Storbæk, NAV Hjelpemiddelsental Innlandet (vara)

**Ikke til stede**: Lola Buchengende, Velferdsalliansen

**Agenda:**

1. **Oppstart og «opprop».**
2. **Ny representant for RIO, Tone Meisdalen presenterte seg selv.**
3. **Ett minutts stillhet til minne om vår representant Stig Haugrud fra RIO** som døde og ble begravet den 2. september.
4. **Referat fra forrige møte**

Godkjent uten kommentarer.

1. **Status fra NAV Innlandet v/ Nina Berg.**

Nina Berg ga en orientering om status og hva NAV i Innlandet jobber med nå. Hun kommenterte arbeidsmarkedet og ledigheten som nå er 6,2 % i Innlandet, en stor nedgang fra situasjonen rundt påsketider. Dette er helt ledige, delvis ledige samt arbeidsledige på tiltak. 2,4 % av de ledige er permittert i Innlandet.

NAV skal bidra til at flere kommer i arbeid og drive arbeidsrettet oppfølging av ulike brukergrupper, samtidig som de skal håndtere den høye arbeidsledigheten. NAV i Innlandet har fått 25 midlertidige stillinger for å følge opp de permitterte. NAV er særlig opptatt av brukerdrevet utvikling. Etaten har fått økte rammer for arbeidsmarkedstiltak og en viktig jobb er å se hvem som er aktuelle for de ulike tiltakene. Nina gikk deretter gjennom hvilke områder som skal prioriteres framover. Se egen presentasjon om dette.

Maj Stenersen Lund i Rådet for likestilling for funksjonshemmede, stilte spørsmål om i hvilken grad brukerutvalget var involvert og om de var høringsinstans i de nye samarbeidsavtalene med fylkeskommunen samt i samarbeidet med sykehuset og HiNN om rekruttering av helseassistenter. Tone Meisdalen fra RIO tok også opp dette og at det er et forbedringspunkt å trekke brukerutvalget mer med under utarbeidelsen, slik at de ikke bare fikk en orientering om hva som er gjort.

Osman Kawkabishad i Flerkulturelt råd ønsket å høre mer om samarbeidet om helseassistenter. Nina sender deltakerne mer informasjon inkludert kravspesifikasjonen for disse stillingene.

1. **Referat fra nettmøte mellom NAV sentralt, NAVs ansvarlige for brukerutvalg i fylkene og alle ledere av brukerutvalg i fylkene samt sentralt brukerutvalg.**

Leder for brukerutvalget Haakon Wiig orienterte fra et felles møte mellom lederne for brukerutvalgene i fylkene og det sentrale brukerutvalget i NAV. Se egen presentasjon fra dette møtet vedlagt. NOU 2020:9 Blindsonen om EØS-saken ble gjennomgått og drøftet i møtet, spesielt funn og læringspunkter. Se egen presentasjon vedlagt.

Ragnhild Rossvær fra FFO kom med innspill om en skriftlig redegjørelse for at NAV gjennomgår hvilke systemer og kanaler de har eller ønsker å opprette for å sørge for at varsler og bekymringer som dreier seg om uklart regelverk, urimelige regler, forskjellsbehandling samt manglende etterlevelse av regelverk med mere kan kanaliseres og fanges opp også fra Trygderetten advokater som bistår brukerne, brukerutvalg, media og påtalemyndighetene.

1. **Språkarbeidet i NAV v/ Vivian Andersen**

Språkarbeidet i NAV var også tema på forrige møte og det vil være et fast punkt med status i brukerutvalgsmøtene framover. To av deltakerne fra brukerutvalget er med i en arbeidsgruppe som skal se på videre arbeid med språkarbeidet i NAV Innlandet. Vivian Andersen ga en status over hva som er gjort til nå og hvor særlig språkverksted med opplæring av medarbeidere er sentralt. Det arbeides nå med å få med enda flere NAV-kontor i Innlandet etter orientering for alle NAV-lederne om tilbudet.

Det skal være et eget språkverksted for sykefraværskontoret i Hamarregionen, hvor en særlig jobber med tekster, brevmaler og tekst i digital dialog innen sykefraværsområdet. Det jobbes for å få inn dette tema i opplæringen for nytilsatte. Rapporten Blindsonen i EØS-saken, peker på at sviktende kommunikasjon og uklart språk var medvirkende faktorer til feilene. Den nye direktøren i NAV, Hans Christian Holte, har hatt et innlegg i Dagens Næringsliv nå om saken og hvordan NAV kan jobbe videre med språkarbeidet.

1. **Forslag om en ny avdeling i NAV: NAV GRÅSONER v/ Haakon Wiig**

Leder for brukerutvalget Haakon Wiig gikk gjennom punkter fra Blindsone-rapporten om EØS-saken med bakgrunn i et notat han har laget om forslaget for å sikre rettigheter og rettsikkerhet for brukerne. Avdelingen bør ha overoppsyn for gråsoner og gjennomføre kvalitetskontroller slik at eventuelle gråsoner blir avdekket og lukket.

Kommentarer fra deltakerne var at dette forslaget burde sendes inn og Tone Meisdalen fra RIO foreslo at det nasjonale brukerutvalget kan ta opp denne saken på sitt neste møte 23. september og at forslaget meldes inn til dem. Hun sitter også som representant i det nasjonale brukerutvalget.

**Informasjon om møtegodtgjørelse**

Deltakerne fører 2 timer møtegodtgjørelse for dette møtet i eget skjema (vedlagt referatet), eventuelt også med 1 ½ time fra forrige møte for dem som ikke har sendt inn sist.